Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1222

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 55% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 21 kredit Az alapképzési szakasz feladata a hallgatók szakmai orientációjú nyelvtudásának, írás- és beszédkészségének fejlesztése és azon bevezető stúdiumok elvégzése, amelyek a későbbi szakórák általános hátterét biztosítják. A szakirányú nyelvgyakorlatnak a hallgatók nyelvi kifejezőkészségének komplex fejlesztésén kívül ki kell terjednie a nyelvészeti, történelmi, kulturális és irodalomtudományi szaknyelv elsajátítására is. Irodalom: az irodalomtudományi ismeretek elsajátítása, az irodalmi szövegelemzés és a filológiai munka alapvető módszereinek megismertetése, és a német nyelvű irodalmak történeti áttekintése. Nyelvészet: a nyelvi jelenségek adekvát nyelvészeti értelmezése és ennek adekvát terminológiával történő megfogalmazása: szakmailag megalapozott értékítélet megalkotása grammatikák, szótárak, tankönyvek, oktatási segédanyagok színvonaláról; a szakmához kapcsolódó filológiai apparátus és módszerek ismerete. Kultúrtörténet: a német nyelvű országok történelmének és kultúrájának feldolgozása. 4.2.2. Törzs- és szakképzés: 50 kredit A törzs- és szakképzés során a hallgatók szakmai ismereteinek elmélyítése, valamint a nyelv és irodalom szakos tanári feladatokra való felkészítés a cél. Irodalom: a német nyelvű irodalmak történetének áttekintése kezdetektől napjainkig. Az irodalmi korszakok, irányzatok, műfajok bemutatása történeti és esztétikai szempontból (világirodalmi kitekintéssel). Nyelvészet: önálló nyelvészeti gondolkodásra nevelés, az alapvető készségek kialakítása: nyelvi jelenségek adekvát nyelvészeti értelmezése; szakmailag megalapozott értékítélet alkotása grammatikák, szótárak, tankönyvek és oktatási segédanyagok színvonaláról; új ismeretanyagok önálló elméleti integrálása és didaktizálása; a szakmához kapcsolódó filológiai apparátus ismerete. Nyelvi és országismereti képzés: a nyelvtani ismeretek rendszerezése mellett a kontrasztivitás tudatosítása, az anyanyelv és célnyelv különbözőségének vizsgálata; a nyelvi kifejezésmód sokszínűségének elsajátítása mind az írott, mind a szóbeli szövegfajták tekintetében; mindhárom német nyelvű ország (Ausztria, Németország, Svájc) történelmének, aktuális politikai, gazdasági, társadalmi és kulturális életének tanulmányozása. Választható speciális stúdiumok az irodalom, a nyelvészet és a speciális nyelvi képzés szakelőadásai, szakszemináriumai és szaknyelvi ismereteket közvetítő nyelvgyakorlatai közül.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes